จาก ROBINS ถึง CRC
กระบวนการเพิกถอนหุ้นบริษัท โรบินสัน จำกัด (มหาชน) หรือ ROBINS ออกจากตลาดหลักทรัพย์ เพื่อนำหุ้นบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC เข้ามาตลาดฯ แทน ขยับเข้าใกล้ความจริงมากขึ้นหลังจากผู้ถือหุ้น ROBINS เห็นพ้องต้องตรงกันให้เพิกถอนหุ้น ROBINS เป็นที่เรียบร้อย
6 พ.ย. 2562

พลวัตปี 2019 : สุภชัย ปกป้อง
กระบวนการเพิกถอนหุ้นบริษัท โรบินสัน จำกัด (มหาชน) หรือ ROBINS ออกจากตลาดหลักทรัพย์ เพื่อนำหุ้นบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC เข้ามาตลาดฯ แทน ขยับเข้าใกล้ความจริงมากขึ้นหลังจากผู้ถือหุ้น ROBINS เห็นพ้องต้องตรงกันให้เพิกถอนหุ้น ROBINS เป็นที่เรียบร้อย
สำหรับ “นักลงทุนยุคอนาล็อก” เชื่อว่าจำนวนไม่น้อยคงได้สัมผัสความรู้สึกและมีประสบการณ์แสนหวานและเจ็บปวดกับหุ้นตัวนี้กันมาแล้ว..ครั้งนี้จะเป็นการ “ปิดตำนานหุ้น ROBINS เพื่อเปิดตำนาน CRC” นั่นเอง..!!
เมื่อ 40 ปีก่อน (ปี 2522) ห้างสรรพสินค้าโรบินสัน กำเนิดขึ้นจากสาขาแรก ที่อนุสาวรีย์ชัยสมรภูมิ  จากนั้นปี 2535 เข้าจดทะเบียนในตลาดหลักทรัพย์แห่งประเทศไทย (ตลท.) ต่อมาปี 2538 กลุ่มบริษัท เซ็นทรัล รีเทล คอร์ปอเรชั่น จำกัด เข้าถือหุ้นใหญ่ พร้อมขยายสาขาเพิ่มเป็น 20 สาขา จากนั้นมีการจัดตั้งบริษัทร่วมทุน เพื่อดำเนินธุรกิจซูเปอร์มาร์เก็ต ภายใต้ชื่อ Tops supermarket ช่วงปี 2539 (ก่อนจะขายกิจการปี 2541)
มาถึงปี 2540 วิกฤตต้มยำกุ้ง จากการลอยตัวค่าเงินบาท 2 ก.ค. 40 ทำให้ ROBINS ประกาศหยุดพักชำระหนี้สินกับเจ้าหนี้ ทำให้ต้องเข้าสู่กระบวนการฟื้นฟูกิจการและปี 2543 ศาลล้มละลายกลาง มีคำสั่งฟื้นฟูกิจการ ภายใต้บริษัท โรบินสัน แพลนเนอร์ จำกัด (ผู้บริหารแผน) ระหว่างนั้นมีการปิดสาขาลงเหลือ 18 สาขา
ตามแผนฟื้นฟูกิจการ ROBINS มีการออกหุ้นกู้เพื่อใช้หนี้ให้กับเจ้าหนี้ไม่มีหลักประกันรวม 4,766 ล้านบาท และเพิ่มทุนจาก 1,480 ล้านบาท เป็น 14,808 ล้านบาท เพื่อแปลงหนี้เป็นทุนและปลดหนี้ช่วงปลายปี 2545 จากนั้นหุ้น ROBINS ได้กลับเข้ามาซื้อขายได้ในหมวดพาณิชย์อีกครั้ง
เมื่อสถานการณ์ดีขึ้นปี 2548 มีการจ่ายชำระหนี้หุ้นกู้คงค้างได้ก่อนกำหนดทั้งหมด ทำให้บรรลุผลตามแผนฟื้นฟูกิจการโดยใช้แหล่งเงินทุนจากเงินสดบางส่วนและกู้ยืมเงินจากสถาบันการเงินในประเทศ จากนั้นศาลล้มละลายกลาง มีคำ สั่งยกเลิกการฟื้นฟูกิจการช่วงปี 2549
ล่าสุด ROBINS มีสาขาเปิดให้บริการทั้งสิ้น 50 สาขา แบ่งเป็นในไทย 48 สาขา และเวียดนาม 2 สาขา..!!
จนล่าสุดปี 2562 บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ผู้ถือหุ้นรายใหญ่ ประกาศทำคำเสนอซื้อหลักทรัพย์ (Tender Offer) หุ้น ROBINS ที่ราคาหุ้นละ 66.50 บาท เพื่อนำหุ้น ROBINS ออกจากการเป็นหลักทรัพย์ ก่อนเสนอขายหุ้นไอพีโอ CRC เพื่อเข้าจดทะเบียนในตลาดหลักทรัพย์ฯ แทน
วิธีการเช่นนี้ไม่ใช่เรื่องใหม่..เคยเกิดขึ้นมากับหลายบริษัท  ยกตัวอย่างเช่นกรณีการเพิกถอนบริษัท อินโดรามาโพลีเมอร์ จำกัด (มหาชน) หรือ IRP และนำบริษัท อินโดรามาเวนเจอร์ จำกัด (มหาชน) หรือ IVL เข้ามาจดทะเบียนแทน
อีกกรณีคือนำบริษัท พฤกษา พร็อพเพอร์ตี้ จำกัด (มหาชน) หรือ PS ที่ออกจากตลาดฯ และนำบริษัท พฤกษา โฮลดิ้ง จำกัด (มหาชน) หรือ PSH เข้าตลาดฯ แทน..!
ในแง่ผู้ถือหุ้น..ไม่ต่างอะไรกับการ “ย้ายสำมะโนครัวจากบ้านเล็กไปอยู่บ้านใหญ่” แต่สำคัญสุด “บ้านใหญ่” ที่ว่าจะให้ผลตอบแทนได้ดีกว่าบ้านเดิมหรือไม่เท่านั้นเอง..!!